钦定古今图书集成/理学汇编/经籍典/第195卷 > 日知录一 > 王正月
## 钦定古今图书集成/理学汇编/经籍典/第195卷 > 日知录一 > 王正月

《广川书跋》载，晋《姜鼎铭》曰：“惟王十月乙亥。”

《集古录》《博古图》载此鼎并作“王九月。”

而论之曰，圣人作《春秋》，于岁首则书王，说者谓谨始
以正端。今晋人作鼎而曰“王十月”，是当时诸侯皆以
尊王正为法，不独鲁也。李梦阳言：今人往往有得秦
权者，亦有“王正月”字。以是观之，《春秋》“王正月”，必鲁史
本文也。言王者所以别于夏、殷，并无他义。刘原父以
王之一字为圣人新意，非也。子曰：“述而不作，信而好”
古，亦于此见之。

《博古图》载，周仲偁父鼎铭曰：“维王五月，初吉丁亥。” 齐侯镈钟铭曰：“维王五月，辰在戊寅。” 敔敦铭曰：“维王十月。”

赵伯循曰：“天子常以今年冬，班明年正朔于诸侯，诸
侯受之，每月奉月朔甲子以告于庙，所谓禀正朔也，
故曰王正月。”

《左氏传》曰：“元年春，王周正月。”此古人解《经》之善，后人
辨之，累数百千言而未明者，传以一字尽之矣。
未为天子，则虽建子而不敢谓之正，《武成》惟“一月壬
辰”是也。

《传》“一月” ，周之正月，犹《豳》《诗》言一之日。

已为天子，则谓之正，而复加王，以别于夏、殷。《春秋》“王
正月”是也。